L'objectiu general de LIFE és contribuir a la implementació, actualització i desenvolupament de la política i la legislació ambiental i climàtica de la UE mitjançant el cofinançament de projectes amb valor afegit europeu.
El programa ajuda a la implementació del Pacte Verd Europeu.
La majoria de projectes LIFE són els anomenats projectes tradicionals, que poden ser coordinats per qualsevol persona jurídica registrada a la UE.
S'inclouen institucions públiques, empreses i organitzacions no governamentals (ONG).
Molts dels projectes tradicionals mostren les millors pràctiques, fan pilots, sensibilitzen el públic o demostren avenços en les pràctiques ambientals.
També s'accepten sol·licituds per a projectes integrats, que són projectes més grans.
Aquests projectes duen a terme plans estratègics de la UE sobre medi ambient i clima i solen tenir una dimensió regional, multinacional, nacional o transnacional.
Projectes tradicionals de medi ambient i eficiència de recursos
Projectes tradicionals de natura i biodiversitat
Projectes tradicionals de governança ambiental i informació
Projectes tradicionals de mitigació del canvi climàtic
Projectes tradicionals d'adaptació al canvi climàtic
Projectes tradicinals de governança climàtica i informació
Com presentar les sol·licituds:
Proposta única: els projectes tradicionals relacionats amb l'acció pel clima (mitigació, adaptació, governança i informació) es presentaran en forma de proposta única a l'octubre 2020.
Proposta en dues fases: els projectes tradicionals relacionats amb el medi ambient (conservació de la natura i la biodiversitat, el medi ambient i l'eficiència dels recursos, així com els projectes d'informació sobre govern i medi ambient) es presentaran en dues etapes.
Primer es presenta una nota de concepte fins al juliol de 2020, i les propostes seleccionades presentaran la proposta complerta fins el febrer de 2021.
Els projectes integrats també es presenten en dues fases.
Novetats de la convocatòria 2020 relacionades amb l'impacte de la pandèmia de la COVID-19
- Totes les dates límit s'han ampliat.
- Els sol·licitants podran registrar-se per a una breu discussió sobre el concepte del seu projecte amb un dels assessors del programa.
- Les entitats privades ja no estan obligades a llançar licitacions obertes per a contractes superiors als 135.000 euros.
- Es permetrà a tots els projectes donar suport econòmic a les iniciatives locals que puguin contribuir a l'objectiu del projecte.
Això es tradueix en forma de subvencions que el beneficiari pugui donar (dins d'uns límits determinats) a tercers responsables d'aquestes iniciatives.
D'aquesta manera, s'espera facilitar també l'accés al finançament LIFE a grups locals molt reduïts que no tinguin la capacitat d'actuar com a beneficiari associat al projecte, però puguin tenir un paper per assolir els objectius del projecte.
- A les directrius s'ha integrat una secció especial sobre startups.
En aquesta secció, es convida a les empreses més grans a considerar el seu projecte LIFE com una potencial incubadora de start-ups.
Normalment les start-ups no qualifiquen com a beneficiari coordinador a causa de la seva capacitat financera limitada.
No obstant això, podrien ser un actor clau, gràcies al seu know how, en col·laboració amb una empresa més gran.
D'aquesta manera, es pot donar la possibilitat a la startup d'avançar-se a un desenvolupament complet del mercat i l'empresa més gran obtindria accés al coneixement, tot limitant el risc gràcies al suport LIFE.
La Comissió Europea convida a cada sol·licitant a analitzar críticament els objectius i les activitats del seu projecte per tal de detectar qualsevol element que pugui millorar directament o indirectament la nostra capacitat col·lectiva d'evitar, mitigar, gestionar i recuperar-se en cas d'una crisi futura similar a la pandèmia per la Covid-19.